Chev nie meer in SA gemaak of verkoopFoto: AP Photo/Charles Krupa Ian Nicholls, president en besturende direkteur van GM in Suid-Afrika, het gesê dit sal beteken dat die vervaardiging en verkoop van Chevrolet-voertuie in Suid-Afrika teen einde 2017 uitgefaseer sal word. Daar is onlangs aangekondig dat Opel aan die PSA-groep verkoop is. Volgens Nicholls sal GM steeds saam met die PSA-groep werk om toekomstige strategieë vir die Opel-handelsnaam in Suid-Afrika te evalueer. Isuzu sal GM se Struandale-aanleg in Port Elizabeth koop. GM het beklemtoon dat bestaande Isuzu-, Chevrolet- en Opel-klante steeds in die mark ondersteun sal word. “Alle bestaande waarborge en diensplanne bly in plek. Vanaf 2018 sal Isuzu-handelaars naverkope- en diensondersteuning aan Chevrolet- en Opel-klante verskaf totdat die besonderhede rakende besprekings met PSA afgehandel is.” Nicholls het gesê Chevrolet-, Isuzu- en Opel-klante kan steeds dieselfde vlakke van gehaltediens en naverkope-ondersteuning verwag. “Prosesse sal gevolg word om seker te maak die oorgang verloop so glad moontlik.” Volgens Nicholls was daar die afgelope paar jaar aansienlike veranderinge in die internasionale motorbedryf. “GM glo dat daar internasionaal geleenthede is waar ons ŉ groter opbrengs op belegging kan behaal – in spesifieke motorsegmente en markte waar die moontlikheid vir groei baie sterk is, soos in die VSA en China.” Klik hier vir meer inligting.